C 463/18
RO
Jurnalul Oficial al Uniunii Europene
5.12.2022
Cerere de decizie preliminară introdusă de Amtsgericht Wesel (Germania) la 9 septembrie 2022 – AT, BT/PS GbR, VG, MB, DH, WB, GS (Cauza C-590/22) (2022/C 463/24) Limba de procedură: germana Instanța de trimitere Amtsgericht Wesel
Părțile din procedura principală Reclamanți: AT, BT Pârâți: PS GbR, VG, MB, DH, WB, GS
Întrebările preliminare 1) Pentru a justifica un drept la despăgubiri în conformitate cu articolul 82 alineatul (1) din Regulamentul (UE) 2016/679 (1) (Regulamentul general privind protecția datelor, denumit în continuare „RGPD”) este suficient ca o dispoziție a RGPD care îl protejează pe reclamant să fi fost încălcată sau este necesar ca, pe lângă încălcarea dispozițiilor ca atare, reclamantului să i se fi adus o altă atingere?
2) În temeiul dreptului Uniunii, pentru a justifica un drept la despăgubiri pentru prejudiciul moral în conformitate cu articolul 82 alineatul (1) din RGPD, este necesară existența unei atingeri de o anumită gravitate?
3) În special, pentru a justifica un drept la despăgubiri pentru prejudiciul moral în conformitate cu articolul 82 alineatul (1) din RGPD este suficient ca reclamantul să se teamă că, în urma unor încălcări ale dispozițiilor RGPD, datele sale cu caracter personal au ajuns în mâinile unor terți, fără ca acest lucru să poată fi stabilit în mod cert?
4) Faptul că instanța națională, atunci când evaluează despăgubirile pentru prejudiciul moral în conformitate cu articolul 82 alineatul (1) din RGPD, utilizează criteriile prevăzute la articolul 83 alineatul (2) a doua teză din RGPD care, potrivit modului de redactare, sunt aplicabile numai în cazul amenzilor administrative, este conform cu dreptul Uniunii?
5) Cuantumul unui drept la despăgubiri pentru prejudiciul moral în conformitate cu articolul 82 alineatul (1) din RGPD trebuie evaluat și pe baza faptului că prin cuantumul dreptului acordat este obținut un efect disuasiv și/sau este împiedicată o „comercializare” (acceptarea calculată a amenzilor administrative/plății despăgubirilor) a încălcărilor?
6) În cadrul evaluării unui drept la despăgubiri pentru prejudiciul moral în conformitate cu articolul 82 alineatul (1) din RGPD, luarea în considerare, în privința cuantumului, a încălcărilor simultane ale normelor naționale care au ca scop protecția datelor cu caracter personal, dar care nu sunt acte delegate sau acte de punere în aplicare adoptate în conformitate cu prezentul regulament sau cu dreptul intern care specifică norme din prezentul regulament, este conformă cu dreptul Uniunii?
(1)
Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO 2016, L 119, p. 1).
Cerere de decizie preliminară introdusă de Verwaltungsgericht Minden (Germania) la 15 septembrie 2022 – Herr J. O./Kreis Gütersloh (Cauza C-596/22) (2022/C 463/25) Limba de procedură: germana Instanța de trimitere Verwaltungsgericht Minden